Anthony Joshua u Tyson Fury jaslu fi ftehim għal żewġ ġlidiet
Ġunju 11, 2020 Iċ-champions tal-heavyweight Anthony Joshua u Tyson Fury qablu fuq it-termini finanzjarji taż-żewġ ġlidiet li mistennija jiġġieldu kontra xulxin fix-xhur li ġejjin. Id-diskussjonijiet sabiex ikun hemm champion wieħed tal-heavyweight ilhom għaddejjin mix-xahar li għadda, u issa jidher li ntlaħaq ftehim inizjali dwar kif ser isiru ż-żewġ ġlidiet. Anthony Joshua għandu f'idu ċ-ċintorini tad-WBA, IBF, WBO u IBO filwaqt li Tyson Fury huwa ċ-champion tad-WBC. Kien f'Diċembru li għadda li Joshua rebaħ iċ-ċintorini kollha li għandu mingħand Andy Ruiz Jr meta rebaħlu fl-Arabja Sawdija. S'issa għadu ma ġiex deċiż fejn ser isiru l-ġlidiet jew inkella d-dati, imma qabel ma' jiġġieled ma' Fury, Joshua jrid jaffaċċja lil Dillian Whyte. Suppost qabel din il-ġlieda Joshua kellu jiġġieled kontra l-Bulgaru Kubrat Pulev fl-20 ta' dan ix-xahar, imma dil-ġlieda kienet posposta minħabba l-pandemija tal-Covid-19. Anke Tyson Fury irid jiġġieled kontra Dillian Whyte sa Frar tas-sena d-dieħla, filwaqt li jrid jiltaqa' ma' Deontay Wilder għat-tielet darba, fi ġlieda li għadu jrid jiġi deċiż meta ser issir. L-aħħar darba li Fury u Wilder iltaqgħu kontra xulxin kien fi Frar li għadda, u dakinhar il-Brittaniku sar iċ-champion tad-WBC. Skont Tyson Fury, il-ġlieda mistennija kontra Anthony Joshua ser issir is-sena d-dieħla, fi ġlieda li hu qed jirreferi għaliha bħala l-aqwa waħda minħabba li ser tkun bejn żewġ Brittaniċi.